PÖYTÄKIRJA

**Suomen FAO -toimikunnan kokous**

Keskiviikko 27.3.2019 klo 14.00 - 16.00, maa- ja metsätalousministeriö. Videoyhteys Rooman suurlähetystöön.

Osallistujat: Jyri Ollila (pj.)/MMM, Sanna-Liisa Taivalmaa/UM, Katharina Bäckman/UM, Ralf Lopian/MMM, Johanna Laiho-Kauranne/Luke, Juha Ruippo/MTK, Jenna Kettunen/Solidaarisuus, Marketta Sipi/HY, Pekka Heikkilä (sij.)/ETL, Marja Jalli (as.tuntija)/Luke, Satu Lassila/sl Rooma, Aulikki Hulmi/sl Rooma, Sanna Luomanperä/sl Rooma, Eija Napoli/sl Rooma ja Anna Santala (siht.)/MMM

Asialista

1. **Toimikunnan järjestäytymisasiat**

Toimikunnan varapuheenjohtajaksi valittiin Sanna-Liisa Taivalmaa. Toimikunnan uusi jäsen Katharina Bäckman esittäytyi.

1. **Teemakeskustelu: kasvinterveys ja kansainvälinen kasvinterveysvuosi 2020**

Ralf Lopian piti esityksen kasvinterveyden vaikutuksista Suomelle ja laajemmin koko maailmalle. Esitys lähetettiin FAO –toimikunnan jäsenille kokouksen jälkeen. Kasvinterveysriskit ja -haasteet ovat jatkuvasti kasvaneet ja tulevat edelleen kasvamaan mm. kansainvälisen maatalouskaupan kasvun myötä. Kasvituholaiset pääsevät leviämään uusille alueille esimerkiksi pakkausmateriaalien kautta. Myös ilmastonmuutos ja häiriöt ekosysteemeissä kasvattavat riskejä. Ilmastonmuutos vaikuttaa kasvinterveyteen, mm. tuholaisten leviämisen sekä kasvien ja tuholaisten vuorovaikutussuhteen kautta. Kasvavista kasvinterveysriskeistä Suomessa Lopian nosti esiin mäntyankeroisen (havupuut), tulipoltteen (omenat ja päärynät) sekä Aasian runkojäärän (lehtipuut). FAO:n arvion mukaan 40 % maailman sadosta tuhoutuu vuosittain kasvituholaisten ja –tautien takia. Tämän hetken suuri uhka ruokaturvalle on Fall army worm –tuholaisen erittäin nopea leviäminen uusille alueille kolmen viimeisen vuoden aikana. Tärkeimpinä isäntäkasveina maissi, riisi, sammal ja puuvilla. Kasvinterveys on tärkeä työkalua taistelussa nälkää vastaan. Kestävän kehityksen tavoite 2 (ei nälkää) lisäksi kasvinterveys auttaa useiden muiden SDG -tavoitteiden saavuttamisessa (1,8,12,13,15).

Kansainvälisen kasvinterveysvuoden (IYPH2020) tavoitteena on lisätä sekä yleistä että poliittista tietoa kasvinterveydestä. IYPH2020 hyväksyttiin YK:n yleiskokouksessa joulukuussa 2018. Suomi on FAO:on perustetun ohjausryhmän Euroopan alueen edustaja. Huhtikuussa 2020 pidetään Roomassa ministeritasoinen IPPC:n yleiskokous, jonne pres. Niinistön toivotaan osallistuvan. Lokakuussa 2020 järjestetään Helsingissä kansainvälinen kasvinterveyskonferenssi, jota MMM sponsoroi.

Toimikunta kiitti Lopiania esityksestä ja käydyssä keskustelussa nostettiin esiin mm. kasvinterveyden kannattavuus- ja ympäristönäkökulmat Suomessa sekä vaikutus ravinnepäästöihin. Kasvinterveysriskien aiheuttamat uhat kehitysmaiden ruokaturvaan herättivät toimikunnan huomion. Kasvinterveydestä viestittäessä tulee ottaa huomioon viestien muokkaaminen kuluttajille ymmärrettävään muotoon. Luke ilmoitti halukkuutensa olla mukana IYPH2020 prosessissa.

1. **FAO:n hallintoneuvosto 8.-12.4, Rooma**

Aulikki Hulmi arvioi, että hallintoneuvoston kokous tulee olemaan substanssin kannalta tavallista kevyempi eikä riitaisuutta ei odotettavissa. Pääjohtajaehdokkaiden kuuleminen tulee viemään suurimman huomion. FAO:n esittämä 0 –kasvubudjetti on kaikkien hyväksyttävissä. Merkittävin kysymys tulee olemaan Codex Alimentariuksen tieteellisen työn ja Kansainvälisen kasvinsuojelukomission (IPPC) rahoitus. FAO esittää niiden rahoituksen pitämistä aikaisemmalla tasolla, vaikka kaikki hallintoelimet ovat korostaneet tarvetta lisärahoitukseen sääntömääräisestä budjetista. Jäsenistö haluaa lisärahoitusta myös FAO:n biodiversiteettityölle. YK:n maakoordinaattorirahoitukseen on budjetissa tarvittava summa. Myös seksuaalisen ja muun häirinnän vastustamiseen tarvitaan nopeita toimia. Pohjoismaiden puheenvuoroissa nostetaan esiin mm. Codexin ja IPPC:n rahoitus, SEA, sukupuolten tasa-arvo sekä AMR.

Neljä maata ovat asettaneet ehdokkaansa FAO:n kesäkuussa järjestettävään pääjohtajavaaliin: Georgia, Intia, Kiina ja Ranska. Kamerun veti ehdokkuutensa pois. Ehdokkaat tulevat hallintoneuvoston arvioitavaksi ja Suomella (Hulmi) on merkittävä rooli esittää Euroopan alueryhmän valmistelemat kysymykset ehdokkaille.

1. **FAO:n yleiskokous 22.-29.6, Rooma**

Puheenjohtaja kertoi, että Suomi tulee olemaan haastavien tilanteiden edessä yleiskokoukseen valmistauduttaessa. On varauduttava siihen, että mahdollisesti valittu uusi ministeri ei ole osallistumassa kokoukseen. Asiaa selvitetään MMM:n johdon kanssa. Valtioneuvoston nimittämään valtuuskuntaan on mahdollista esittää edustajia myös hallinnon ulkopuolelta. FAO –toimikunnan jäseniltä tullaan myöhemmin keväällä kysymään halukkuutta osallistua valtuuskuntaan.

FAO:n uuden pääjohtajan valinta tapahtuu sunnuntaina 23.6. Yleiskokouksen ministerikeskustelun teemana on *muuttoliike ja ruokaturva.*

Hulmi kertoi, että Suomi on ilmoittautunut yleiskokouksen toisen komitean raportin luonnostelukomitean jäseneksi. Myös muihin luottamustehtäviin on vielä mahdollisuus ilmoittautua.

Perjantaina 21.6 järjestetään Roomassa kolmas AU-EU maatalousministereiden kokous. Afrikan noustua EU:n poliittisella agendalla, toivotaan EU:n ministereiden aikaisempaa aktiivisempaa osallistumista kokoukseen.

Maanantaille 24.6 on kaavailtu Pohjoismaiden ministerikokousta (kirj. huom. tästä ideasta luovuttiin).

1. **EU:n Afrikka yhteistyö**

**Task Force for Rural African** loppuraportti julkistettiin Brysselissä 7.3. Raportti tähtää Afrikan maaseudun rakennemuutokseen ja se sisältää neljä pääkohtaa. Uutena näkökohtana on Afrikan elintarviketeollisuuden ja –markkinoiden kehittäminen yhteistyössä eurooppalaisten yhteistyökumppaneiden kanssa. Komissio hahmottelee esitettyjen toimenpiteiden toimeenpanoa, ja toteutus osunee Suomen EU –pj.kaudelle.

**EU-AU maatalousministerikokous 21.6**. Jyri Ollila ja Sanna-Liisa Taivalmaa osallistuivat 22.3 Brysselissä järjestettyyn valmistelukokoukseen. Aamupäivällä 21.6 järjestetään teemakeskusteluja, joihin sidosryhmät voivat osallistua ja iltapäivällä on itse ministerikokouksen istunto. Ministerikokouksen aiheena on maatalous- ja elintarviketuotannon alueelliset arvoketjut. Suomen esillä pitämä Afrikan metsitysaloite ei suoraan sovi aiheeseen, mutta kokouksen yhteydessä mahdollisesti järjestettävä sivutapahtuma metsityksestä on MMM:ssä harkinnan alla. Mikäli sivutapahtuma päätetään järjestää, ovat kaikki kiinnostuneet tervetulleita mukaan valmisteluihin.

1. **Ruokaturva-asiat**

**Maailman ruokaturvakomitean (CFS)** seuraava kokous järjestetään Roomassa 14.-18. lokakuuta. EU:n puheenjohtajamaana Suomi koordinoi EU:n puheenvuorot, jotka valmistellaan taakanjako periaatteella jäsenmaiden (ja komission) kanssa. Puheenvuoroluonnokset voidaan mahdollisuuksien mukaan lähettää kommenteille myös FAO –toimikunnalle. Mikäli Suomen tuleva esitys sivutapahtumasta hyväksytään, järjestetään se aiheesta ”Kouluruokailun järjestäminen Suomessa”. Tavoitteena on järjestää tapahtuma yhdessä mm. WFP:n ja Kanadan kanssa ja Suomessa päävastuutahoina ovat UM ja OPH. Tapahtuman yhteydessä on tarkoitus julkistaa aiheesta tehty tuore selvitys. Ruokaturvakomiteaan pyritään UM:stä saamaan korkeantason edustus.

**Maailman ruokapäivän (16.10)** aine tänä vuonna on ”Overweight and obesity”. Tarkoitus on jälleen järjestää yhteisvoimin seminaari Helsingissä mahdollisimman lähellä 16. lokakuuta. Seminaariin liittyviä ehdotuksia voi lähettää FAO –toimikunnan sihteerille.

Sanna-Liisa Taivalmaa kertoi lähiajan tulevista ruokaturvatilaisuuksista. Suomessa järjestettävistä tilaisuuksista välitetään tietoa FAO –toimikunnalle sähköpostitse.

10.4 IFAD:in rekrytointitilaisuus: UM on myöntänyt IFAD:ille 50 milj. euroa korvamerkitsemätöntä rahaa.

10.4 Winland hankkeen loppuseminaari.

9.-10.5 HY ja Aalto Yliopisto: Sustainability Science Days.

13.5 MTK, Fingo, UM tutkimusaamukahvit: Ruokaturvatutkimus Suomessa viimeisen 10 vuoden aikana.

14./15.11 UM, HY ja komissio: Ruokajärjestelmiin ja yhteiskuntavastuuseen liittyvä tapahtuma.

Brysselissä 2.-3.4 järjestettävään ”Food and Agriculture in the time of Crises” seminaariin osallistutaan sekä UM:stä (mm. Taivalmaa) että MMM:stä (Ollila).

1. **FAO –asiat Suomen EU –puheenjohtajuuskaudella**

Anna Santala kertoi, että Suomen EU- pj. kaudella FAO asiat hoidetaan normaaliin tapaan yhteistyössä MMM:n, UM:n ja Rooman suurlähetystyön kanssa. EU:n kannat FAO –kokouksiin muodostetaan Brysselin FAO-agri työryhmässä. Syyskaudella 2019 Pohjoismaiden varapj. Ruotsi sijaistaa Suomea FAO:n hallintoneuvostossa.

Syyskaudella 2019 järjestettävät FAO –kokoukset (joita FAO-agri työryhmä koordinoi) ovat:

FAO:n hallintoneuvosto 1.7

Euroopan maatalouskomissio, ECA, 1.-2.10

Ruokaturvakomitea, CFS, 14.-18.10

FAO:n hallintoneuvosto 6.-12.12

Seuraava FAO –toimikunnan kokous pidetään aikaisemmin sovitun mukaisesti keskiviikkona 12.6, mutta lokakuun ja marraskuun kokouksille on löydettävä uudet ajankohdat. Niistä päätetään kesäkuun kokouksessa.

1. **Muut mahdolliset asiat**

Muita asioita ei ollut.

Puheenjohtaja päätti kokouksen klo 15.51.

Pöytäkirjan vakuudeksi

Jyri Ollila Anna Santala

puheenjohtaja sihteeri